Il-Prinċep Harry żvela l-akbar sigriet personali tiegħu fil-Jum Dinji Kontra l-AIDS. Il-Prinċep tal-Familja Rjali Ingliża qabel li jitkellem pubblikament dwar l-akbar sigriet f’ħajtu bħala parti minn kampanja intitolata #FeelNoShame. Din il-kampanja għandha l-għan li tħeġġeġ lin-nies jitkellmu pubblikament dwar problemi ta’ saħħa. Minkejja diversi spekulazzjonjiet dwar il-ħajja privata ta’ Prinċep Harry, fi tweet huwa żvela li l-akbar sigriet tiegħu jikkonċerna n-nervożità li taqbdu meta jiġi biex jagħmel diskors pubbliku. “Temmen jew le, is-sigriet tiegħi huwa li b’mod inkredibbli nħossni nervuż ħafna qabel nagħmel diskors fil-pubbliku, hi kemm hi kbira l-udjenza li għandi quddiemi. Dan minkejja l-fatt ukoll li jien nidħaq u niċċajta, iżda fir-realtà nħossni nervuż jekk mhux ukoll anzjuż qabel nidħol fi kmamar mimlija nies”, qal il-Prinċep. “Issa li kxift dan is-sigriet, x’aktarx se nħossni aktar imħasseb li n-nies se jkunu qegħdin iħarsu lejja meta niġi biex nindirizzahom”, qal il-Prinċep.